MACOบวกเกือบ 4% คาดเก็งฯงบQ2/60ฟื้นตัวเร็ว หลังใช้กลยุทธ์ลดค่าใช้จ่าย
MACO บวกเกือบ 4% โดย ณ เวลา 10.41 น. อยู่ระดับ 1.65 บาท บวก 0.06 บาท หรือ 3.77% ด้วยมูลค่าซื้อขาย 24.31 ล้านบาท คาดเก็งฯงบ Q2/60 ฟื้นตัวเร็ว หลังใช้กลยุทธ์ลดค่าใช้จ่าย แนะซื้อเป้า 1.92 บ. 
26 ก.ค. 2560

ผู้สื่อข่าวรายงานว่า บริษัท มาสเตอร์ แอด จำกัด (มหาชน) หรือ MACO ณ เวลา 10.41 น. อยู่ระดับ 1.65 บาท บวก 0.06 บาท หรือ 3.77% ด้วยมูลค่าซื้อขาย 24.31 ล้านบาท

บล.เมย์แบงก์ กิมเอ็ง (ประเทศไทย) ระบุในบทวิเคราะห์ฯว่า แนะ”ซื้อ”หุ้น MACO ราคาเหมาะสม 12 เดือนข้างหน้า 1.92 บาท/ หุ้น อิง P/E 27.9 เท่า สอดรับกำไรปกติที่จะขยายตัวเฉลี่ยปีละ 31% ในช่วง 4 ปีข้างหน้านี้ โดยการฟื้นตัวที่เร็วกว่ากลุ่ม เกิดจากการปรับลดต้นทุนค่าเช่าป้ายลงอย่างมีนัยสำคัญ และการได้ Revenue Capacity ใหม่อีก 31% ทยอยรับรู้รายได้ปีนี้ ทำให้ส่วนแบ่งตลาดจะพุ่งขึ้นเป็น 35% สูงเป็นอันดับ 1 ของประเทศอย่างเด็ดขาด
ขณะที่การปรับเป้าผลิตภัณฑ์มวลรวมภายในประเทศ (GDP) โดยธนาคารแห่งประเทศไทย (ธปท.) ยังส่งสัญญาณบวกต่อกลุ่มสื่อ โดยเฉพาะสื่อกลางแจ้ง (Out of Home Media/ Outdoor) ซึ่งตั้งแต่ต้นปีจนถึงปัจจุบันเติบโตแกร่ง 16.3% จากช่วงเดียวกันของปีก่อน เมื่อเทียบกับอุตสาหกรรมยังติดลบ 7.1%
ทั้งนี้ คาดว่า กำไรปกติของ MACO จะเริ่มเข้าสู่โหมดเร่งอย่างเร็วตั้งแต่ไตรมาส 2/60 หลัง CEO ใหม่ใช้กลยุทธ์ในระยะแรกด้วยการลดค่าใช้จ่ายอย่างรวดเร็วด้วยกลยุทธ์ ลงทุน 160 ล้านบาท เข้าซื้อป้าย billboard ใหญ่ 74 ป้ายที่เช่าอยู่เดิม ซึ่งเมื่อรวมกับการยกเลิกป้ายที่ไม่ทำกำไรก่อนหน้า MACO จะลดค่าใช้จ่ายหลังหักค่าเสื่อมใหม่ได้ราว 30 ล้านบาท/ปี และขยับอัตรากำไรขั้นต้นรวม (GPM) ให้เพิ่มขึ้นจากเฉลี่ย 55% ไปสู่ 62% ปีนี้ และ 67% เฉลี่ย 4 ปีข้างหน้า
อีกทั้งการเป็นธุรกิจมีค่าใช้จ่ายคงที่สูง (Fixed cost 74%) การมี Capacity ใหม่เพิ่มเข้ามา จะดันให้อัตรากำไรจากการดำเนินงาน จะยกฐานขึ้นจากเฉลี่ย 23.9% เป็น 34.0% ซึ่งเป็นจังหวะที่ดีเมื่อธปท. เพิ่งปรับเป้า GDP growth ขึ้นเป็น 3.5%-3.7% ในปี 60-61 ยิ่งทำให้ การใช้สื่อโฆษณารวม ซึ่งมีตัวคูณราว 1.6 เท่า ก็จะได้ประโยชน์เพิ่มยิ่งขึ้น โดยเฉพาะสื่อ OOH แบบกลางแจ้ง
พร้อมคาดในไตรมาส 2 ปีนี้ MACO จะมีกำไรสุทธิ 44 ล้านบาท ขยายตัว 19% จากไตรมาสก่อน และ 10% จากงวดปีก่อน ผลักดันจากรายได้รวมฟื้นตัว และต้นทุนที่ลดลงของป้ายที่ซื้อมา 74 ป้าย ราว 6 ล้านบาท/ไตรมาส ส่วนในไตรมาส 3/60 จะรับรู้กำไรใหม่ของป้าย 117 แห่งของ CO-MASS ราว 4-5 ล้านบาท/ไตรมาส  ส่วนไตรมาส 4/60 ในช่วงไว้อาลัย ทางการได้ขอความร่วมมืองดเว้น 9 วัน ในเฉพาะกลุ่มป้ายแบบ LED ซึ่งมีเพียง 24 ป้าย จาก 1,935 ป้ายทั้งหมดของ MACO